อนุมัติแล้ว วัคซีนหวัดนก
ประชาไท - 21 ก.พ.48นายจาตุรนต์ ฉายแสง รองนายกรัฐมนตรี กล่าวว่า ที่ประชุมคณะกรรมาการแก้ไขสถานการณ์โรคไข้หวัดนกได้ข้อสรุปในการอนุญาตให้ใช้วัคซีนป้องกันไข้หวัดนกสำหรับไก่ชนและนกสวยงาม แต่จะไม่ใช้วัคซีนดังกล่าวในฟาร์มไก่ ที่ผลิตเพื่อการส่งออก เนื่องจากต้องหารือกับประเทศคู่ค้าเสียก่อนว่ามีประเทศใดบ้างที่ไม่ยอมรับการใช้วัคซีน คาดว่าจะใช้เวลาหารือประมาณ 2 เดือน แต่หากเกิดการระบาดรุนแรง ก็พร้อมจะใช้วัคซีนดังกล่าวทันที นอกจากนี้นายกรัฐมนตรี ยังเห็นชอบให้จัดทำแผนฉุกเฉินเพื่อป้องกันการกลายพันธุ์จากเชื้อไข้หวัดนกเป็นไข้หวัดใหญ่ โดยให้ทำการทดสอบเฉพาะในห้องทดลอง พร้อมทั้งได้เปลี่ยนแนวทางการกำจัดเป็ดไล่ทุ่ง ซึ่งเป็นแหล่งเพาะเชื้อที่สำคัญ โดยให้มีการสุ่มตรวจหาเชื้อและทำลายเฉพาะเป็ดที่พบเชื้อแทนการทำลายทั้งหมด ทั้งนี้ ผู้เชี่ยวชาญจากองค์การอนามัยโลกได้บรรยายสรุปถึงสถานการณ์ไข้หวัดนกให้ที่ประชุมฟังว่า เชื้อไวรัสไข้หวัดนกเป็นอันตรายร้ายแรงที่สุด เท่าที่ศึกษาเชื้อไวรัสมา 20 ปี และยังไม่สามารถกำจัดให้หมดไปจากภูมิภาคนี้ ส่วนเรื่องการแพร่ระบาดจากคนสู่คนขณะนี้อยู่ระหว่างการศึกษาความเป็นไปได้ ขณะเดียวกันในวันพุธนี้ (23 ก.พ.) จะมีการประชุมระหว่างประเทศของนักวิทยาศาสตร์และเจ้าหน้าที่จากประเทศต่าง ๆ เพื่อหาวิธีการป้องกันโรคไข้หวัดนกที่นครโฮจิมินห์ ซิตี้ ประเทศเวียดนาม โดยเน้นความเข้าใจในไวรัสไข้หวัดนกปัจจุบัน และมาตรการระยะยาวเพื่อจำกัดโรคไข้หวัดนก ผู้อำนวยการฝ่ายสัตวแพทย์ของกระทรวงเกษตรเวียดนามแจ้งว่า จะนำเสนอสถานการณ์ไข้หวัดนกและมาตรการป้องกันที่ใช้อยู่ในเวียดนาม รวมทั้งเรียกร้องขอความช่วยเหลือจากนานาชาติอย่างต่อเนื่อง ในการป้องกันโรคไข้หวัดนก ส่วนผู้แทนขององค์การอนามัยโลกในเวียดนามแจ้งว่าการประชุมควรจะขยายความสนใจไปทั่วโลก 
ประชาไท - 21 ก.พ.48 นายจาตุรนต์ ฉายแสง รองนายกรัฐมนตรี กล่าวว่า ที่ประชุมคณะกรรมาการแก้ไขสถานการณ์โรคไข้หวัดนกได้ข้อสรุปในการอนุญาตให้ใช้วัคซีนป้องกันไข้หวัดนกสำหรับไก่ชนและนกสวยงาม